CELEX: 62019CB0013
Language: bg
Date: 2021-03-03 00:00:00
Title: Дело C-13/19: Определение на Съда (седми състав) от 3 март 2021 г. (преюдициално запитване от Audiencia Provincial de Zaragoza — Испания) — Ibercaja Banco, SA/TJ, UK (Преюдициално запитване — Член 53, параграф 2 и член 99 от Процедурния правилник на Съда — Защита на потребителите — Директива 93/13/ЕИО — Договор за ипотечен кредит — Неравноправни клаузи — Клауза за ограничаване на променливостта на лихвеният процент (клауза за „долен праг“) — Договор за новация — Отказ от предявяване на иск срещу договорните клаузи — Липса на обвързващо действие — Директива 2005/29/ЕО — Нелоялни търговски практики от страна на търговци към потребители — Член 6, параграф 1 и член 7, параграф 1)

14.6.2021   
            
            
               BG
            
            
               Официален вестник на Европейския съюз
            
            
               C 228/9
            
         
      Определение на Съда (седми състав) от 3 март 2021 г. (преюдициално запитване от Audiencia Provincial de Zaragoza — Испания) — Ibercaja Banco, SA/TJ, UK
      (Дело C-13/19) (1)
      
      (Преюдициално запитване - Член 53, параграф 2 и член 99 от Процедурния правилник на Съда - Защита на потребителите - Директива 93/13/ЕИО - Договор за ипотечен кредит - Неравноправни клаузи - Клауза за ограничаване на променливостта на лихвеният процент (клауза за „долен праг“) - Договор за новация - Отказ от предявяване на иск срещу договорните клаузи - Липса на обвързващо действие - Директива 2005/29/ЕО - Нелоялни търговски практики от страна на търговци към потребители - Член 6, параграф 1 и член 7, параграф 1)
      (2021/C 228/11)
      Език на производството: испански
      
         Запитваща юрисдикция
      
      Audiencia Provincial de Zaragoza
      
         Страни в главното производство
      
      
         Жалбоподател: Ibercaja Banco, SA
      
         Ответници: TJ, UK
      
         Диспозитив
      
      
                  1)
               
               
                  Член 6, параграф 1 от Директива 93/13/ЕИО на Съвета от 5 април 1993 година относно неравноправните клаузи в потребителските договори трябва да се тълкува в смисъл, че допуска за клауза в договор, сключен между продавач или доставчик и потребител, чийто неравноправен характер може да бъде установен по съдебен ред, да може да се сключи договор за новация между този продавач или доставчик и този потребител, с който потребителят се отказва от последиците, до които би довело обявяването на неравноправния характер на тази клауза, при условие че този отказ е направен при свободно и информирано съгласие на потребителя, което националният съд трябва да провери. За сметка на това, клаузата, с която същият потребител се отказва, по отношение на бъдещи спорове, от съдебните искове, основаващи се на правата, които има по силата на Директива 93/13, не обвързва потребителя.
               
            
                  2)
               
               
                  Член 3 от Директива 93/13 трябва да се тълкува в смисъл, че клауза от договор за ипотечен кредит, сключен между продавач или доставчик и потребител, за да бъде изменена потенциално неравноправна клауза от сключен между тях предишен договор или предвиждаща, че този потребител се отказва от предявяване на иск срещу този продавач или доставчик, може да се счита за клауза, която не е била индивидуално договорена, тъй като същият този потребител не е имал възможност да влияе на съдържанието на новата клауза, което националният съд трябва да провери.
               
            
                  3)
               
               
                  Членове 3 — 5 от Директива 93/13 трябва да се тълкуват в смисъл, че изискването за прозрачност, наложено на продавач или доставчик по силата на тези разпоредби, предполага, че при сключването на договор за новация, който, от една страна, цели да измени потенциално неравноправна клауза от предишен договор, а от друга страна, предвижда, че потребителят се отказва от предявяване на иск срещу този продавач или доставчик, потребителят трябва да бъде в състояние да разбере всички решаващи правни и икономически последици, произтичащи за него от сключването на този договор за новация.
               
            
                  4)
               
               
                  Десетият и тринадесетият въпрос, поставени от Audiencia Provincial de Zaragoza (Съд на провинция Сарагоса, Испания), са явно недопустими.
               
            
         (1)  ОВ C 148, 29.4.2019 г.